Predkladacia správa

Zákon č. 96/2002 Z. z. o dohľade nad finančným trhom a o zmene a doplnení niektorých zákonov  v znení zákona č 43/2004 Z. z. (ďalej len „zákon o dohľade“) v § 51 ods. 3 ukladá Úradu pre finančný trh (ďalej len „úrad“) predložiť vláde Slovenskej republiky na informáciu rozpočet úradu po jeho schválení v dozornom výbore úradu, ako aj zabezpečiť jeho zverejnenie vo vestníku úradu.

	Materiál obsahuje „Rozpočet Úradu pre finančný trh na rok 2005“, ktorý je zostavený v súlade so zákonom o účtovníctve a účtovnou osnovou platnou pre Úrad pre finančný trh. Úrad zostavuje rozpočet nákladov a výnosov na príslušný rozpočtový rok. V rozpočte úradu sa osobitne rozpočtujú náklady na činnosť organizačného útvaru generálneho riaditeľa úradu.

	Predložený rozpočet počíta so zápornou hodnotou hospodárskeho výsledku bežného účtovného obdobia. Predmetný schodok bude vykrytý použitím prostriedkov z nerozdeleného zisku z roku 2002, a to v súlade s § 51 ods. 5 zákona o dohľade, podľa ktorého „....Ak sa podľa účtovnej závierky skončí hospodárenie úradu ziskom, tento zisk je zdrojom financovania úradu v nasledujúcich účtovných obdobiach.“.

	Rada Úradu pre finančný trh prerokovala predložený materiál na svojom zasadnutí dňa 28. septembra 2004 a prijala UZNESENIE Rady Úradu pre finančný trh č. 105/2004, ktorým odsúhlasila predložený návrh rozpočtu. V súlade s § 6 ods. 2 písm. b) zákona o dohľade rada úradu predložila návrh rozpočtu generálnej riaditeľke úradu na zaujatie stanoviska a následne dozornému výboru úradu na schválenie.

	V súlade s § 10 ods. 13 písm. b) zákona o dohľade Dozorný výbor Úradu pre finančný trh prerokoval návrh rozpočtu úradu na rok 2005 na svojom zasadnutí dňa 29. septembra 2004 a  prijal UZNESENIE Dozorného výboru Úradu pre finančný trh č. 29/49/2004, ktorým schválil Návrh rozpočtu Úradu pre finančný trh na rok 2005 bez pripomienok. Schválený rozpočet bol predložený na Úrad vlády Slovenskej republiky.

	Rozpočet Úradu pre finančný trh  nemá dopad na štátny rozpočet ani zamestnanosť.

	Materiál nebol zaslaný na pripomienkové konanie, nakoľko ide o informatívny materiál, ktorý vláda berie len na vedomie.